
ДО
ОБЩИНСКИ СЪВЕТ – БУРГАС

С КОПИЕ ДО
ЗАМЕСТНИК КМЕТ ПО 
,,ОБРАЗОВАНИЕ, ЗДРАВЕОПАЗВАНЕ,
СОЦИАЛНИ ДЕЙНОСТИ И
МЛАДЕЖКИ ПОЛИТИКИ“


ДОКЛАДНА ЗАПИСКА

От: д-р Малина Янакиева – Управител на ,,Дентален център I – Бургас“
ЕООД

Относно: Приемане на решение за закупуване на рентгенова система на изплащане със собствени средства за нуждите на ,,Дентален център I – Бургас“ ЕООД                  


УВАЖАЕМИ ОБЩИНСКИ СЪВЕТНИЦИ
,,Дентален център I – Бургас“ ЕООД е търговско дружество с едноличен собственик на капитала Община Бургас.
,,Дентален център I – Бургас“ ЕООД е лечебно заведение за извънболнична дентална помощ. Центърът покрива целия спектър от дентални услуги – от първична до специализирана дентална помощ (детска и хирургична), за които Националната здравноосигурителна каса сключва договори.
За Бургас и областта сме единственото лечебно заведение, което предлага пакет ,,Специализирана извънболнична дентална помощ за здравноосигурени лица до 18 години с психични заболявания под обща анестезия“, а от 2018 г. сме добавили и пакет за медико – диагностична дейност, а именно рентгенография за извършване на образна диагностика на зъби и челюсти (секторни дентографии, ортопантомографии и цефалографии). Това прави ,,Дентален център I – Бургас“ ЕООД особено конкурентноспособен при предлагане на дентални услуги на пазара.
В ,,Дентален център I - Бургас“ ЕООД работят високоспециализирани медицински специалисти с дългогодишен опит в професията, а напоследък е предпочитан и от млади колеги, желаещи да се развиват и специализират в различни области на денталната медицина. Поради това, че специалистите на „Дентален център I – Бургас“ ЕООД имат придобита професионална квалификация по различни специалности и извършват комплексно лечебно – диагностични и профилактични мероприятия, „Дентален център I – Бургас“ ЕООД е предпочитан от дългогодишни негови пациенти. 
„Дентален център I – Бургас“ ЕООД обслужва пациенти не само от Бургас и областта, но и от други населени места в страната, включително и чужди граждани, временно и постоянно пребиваващи на територията на град Бургас. Удовлетвореността на нашите пациенти, качествено и добре свършената работа от лекарите по дентална медицина и останалите служители на „Дентален център I – Бургас“ ЕООД са приоритет и стратегическа задача на Ръководството. 
В тежката обстановка на пандемия от Ковид-19 Дружеството отстоява на конкурентния пазар на дентални услуги. „Дентален център I – Бургас“ ЕООД работи и се стреми към трайно запазване на завоюваните позиции на пазара на първична и специализирана дентална помощ в региона. 
Подобряването на предлаганите дентални услуги от Дружеството са пряко свързани с финансовото състояние и наличната апаратура и квалификация на персонала. В тази връзка искам да заявя своето безпокойство от възникналите още в края на миналата година затруднения пред Ръководството по повод ползвания под наем рентгенов апарат „Planmeca Promax 3D Mid“. Нееднократно се е налагало рентгеновият апарат да бъде ремонтиран, вследствие на което Дружеството търпи финансови загуби за периода на ремонт, а напоследък се наблюдава и влошено качество на рентгенографиите предвид дългогодишната експлоатация на апарата, което води и до отлив на пациенти. 
В и без това тежката и усложнена обстановка към момента в страната и Европа трудностите, които се създават за осъществяване на основната лечебна дейност на „Дентален център I – Бургас“ ЕООД неминуемо ще доведат до загуба на пациенти, така трудно спечелени с дългогодишната работа на много колеги, съответно и до финансови загуби. Предвид това Ръководството счита, че е удачно и наложително да се закупи нов рентгенов апарат, който да бъде собственост на Дружеството. Още повече, че срока на договора за ползване на предишния рентгенов апарат изтече. Необходимият нов рентгенов апарат е на стойност от 36 500.00 лева /тридесет и шест хиляди и петстотин лева/ с ДДС. 
По смисъла на чл. 12, ал. 1, т. 9 от Наредба за условията и реда за упражняване на правата на собственост в търговски дружества, участието в граждански дружества и сключването на договори за съвместна дейност от Община Бургас Общинският съвет, в качеството си на едноличен собственик на капитала в търговски дружества с ограничена отговорност, упражнява правомощията на общо събрание и взема решения за придобиване, разпореждане и/или сключване на лизингови договори за дълготрайни материални активи /само движими вещи/ на стойност над 20 000 лева.   
С оглед на изложеното Ви моля, да разрешите закупуването на собствен рентгенов апарат на разсрочено плащане със собствени средства, който да удовлетворява нуждите на ,,Дентален център I – Бургас“ ЕООД, а именно апарат „Planmeca Pro One“, който да стане собственост на Дружеството в края на лизинговия период.  
Считам, че дейността, която извършва ,,Дентален център I – Бургас“ ЕООД е в услуга на нашите граждани, тъй като е със социална насоченост и пряко засяга здравето на жителите на града и областта.
Поради изложеното предлагам, на основание чл. 21, ал. 2 от Закона за местното самоуправление и местната администрация Общински съвет – Бургас, упражняващ правата на едноличен собственик на капитала на ,,Дентален център I –Бургас“ ЕООД, да вземе следните РЕШЕНИЯ, а именно:
1. Дава съгласие за закупуване на рентгенова система „Planmeca Pro One“ на разсрочено плащане със средства на ,,Дентален център I – Бургас“ ЕООД при спазване на предвидения нормативен ред за това.
2. Оправомощава и задължава Управителя на ,,Дентален център I – Бургас“ ЕООД да подпише от името и за сметка на Дружеството договор за лизинг, в съответствие с решението по т. 1 от настоящата докладна, както и да извърши всички необходими правни и фактически действия по въвеждане в експлоатация, издаване на разрешителни и лиценз на закупената апаратура.

Приложение:
Договор за лизинг – проект.


С УВАЖЕНИЕ: .............................................
/Д-Р МАЛИНА ЯНАКИЕВА – Управител
На „Дентален център I – БУРГАС“ ЕООД/
